Bruker droner mot sjørøvere **Se de unike bildene: Slik foregår piratjakten

STRANDHUGG: Fra landsby til landsby dro spesialsoldatene fra Marinejegerkommandoen (MJK) på patrulje langs kysten av Somalia. Slik skaffet de seg oversikt over piratnettverket. Foto: FORSVARET

Jakter pirater ved strendene

Her jakter norske marinejegere pirater ved strendene i Somalia.

Rune Thomas Ege

22. april 2014

Artikkelen er over seks år gammel

Somalias pirater Somaliske pirater har de siste fire-fem årene kapret flere hundre fartøyer, og innkassert flere hundre millioner dollar i løsepenger.

Piratene border skipet fra småbåter og fører det til sine baser i land i Somalia for så å kreve løsepenger fra skipets eiere, mannskapets familie, eller begge. Pengene blir typisk sluppet fra småfly.

Pirataktiviteten har gått drastisk ned de siste par årene, noe som skal skyldes økt militæraktivitet i området, bedre sikring av handelsskipene og økt stabilitet i Somalia.

Norge ledet høsten 2013 NATOs piratjaktstyrke Operation Ocean Shield fra fregatten KNM «Fridtjof Nansen». Norge har også tidligere deltatt med fregatt og Orion overvåkningsfly til den internasjonale piratjakten. Vis mer

Menneskemengden som stimler sammen i strandkanten av landsbyen på nordspissen av Afrikas horn blir stadig større.

Folkene i husklyngen som danner Bandar Murcaayo er ikke vant til dette. Vanligvis er de internasjonale soldatene noe fiskerne forteller om etter lange turer til havs, gjemt i gråmalte skrog så vidt synlig i horisonten eller om bord i helikoptrene og flyene som sveiper langs kysten.

Nå er de plutselig her, ved land.

- Det vi gjorde var rett og slett å dra inn til land og snakke med så mange som mulig. Stemningen var god, og vi ble alltid godt tatt imot, sier orlogskaptein Trond Gimmingsrud til VG.

Han er nestkommanderende for Marinejegerkommandoen (MJK), og ledet den lille spesialstyrken som i hele fjor høst var stasjonert om bord på fregatten KNM «Fridtjof Nansen» utenfor kysten av Somalia.

- Havområdet vi skal dekke er enormt stort. Det kan sammenlignes med å skulle gripe inn mot væpnet ran på et vilkårlig sted innenfor et område like stort som hele Vest-Europa med utgangspunkt i et 20-talls patruljer med maksfart rundt 50 kilometer i timen. Det sier seg selv at det ikke er spesielt enkelt, sier Gimmingsrud.

Første detaljer

VG kan i dag for første gang fortelle detaljene fra piratjakten. Og disse bildene, som aldri tidligere har blitt vist offentlig, gir et unikt innblikk i hvordan de norske spesialsoldatene jobbet med å kartlegge og knuse piratmiljøene langs kysten av Somalia.

På et av bildene kan en se hvordan marinejegerne sender ut små droner fra de hurtiggående rhibene i jakten på piratene.

- Vi brukte dronene hovedsakelig på to måter: Til å få bekrefte eller avkrefte informasjon. Og til egensikring. De gir oss et langt bedre overblikk, sier Gimmingsrud.

Artikkelen fortsetter under bildet

DRONEJAKT: Fra de hurtiggående RHIB-ene sender MJK-operatørene ut droner for å få bedre oversikt. Dette bildet er tatt utenfor kysten av Somalia. Foto: FORSVARET

Bildene forteller også historien om hvordan nordmennene på få uker revolusjonerte den internasjonale kampen mot piratene:

I stedet for å patruljere de enorme havområdene, brukte marinejegerne så mye tid som mulig tid så nær land som mulig.

- Mer effektivt

- Tidligere brukte de internasjonale styrkene patruljefly eller helikoptre, tok bilder og gjorde analyser av dette. De så lite på selve nettverkene på land. Det syntes vi var mer effektivt, sier orlogskapteinen.

NESKOMMANDERENDE: Trond Gimmingsrud i Marinejegerkommandoen (MJK). Foto: TORBJØRN KJOSVOLD/Forsvaret

Informasjonen de norske spesialsoldatene samlet inn, delte de med EU og NATOs piratjaktstyrker som pløyer farvannet utenfor Somalia, med Interpol - og med det Gimmingsrud betegner som «gamle kjente fra spesialstyrkemiljøet» som opererer ut fra andre marinefartøy i området.

- Vi jobbet for å finne ut når piratene skulle legge ut, og hvor de skulle dra ut fra. På den måten kunne den internasjonale styrken flytte skipene sine dit og stoppe piratene før de i det hele tatt la ut fra land, sier Gimmingsrud.

På en video VGTV har fått tilgang til, kan du se hvordan marinejegerne border et fartøy på jakt etter pirater utenfor kysten av Somalia.

VGTV: Se piratjakten fra soldatenes perspektiv

Videoen er filmet med et kamera på hjelmen til en av operatørene, og viser hvordan de systematisk gjennomsøker fartøyet, før de finner våpen.

Antall angrep til bunns

Tidligere kunne pirater, bakmenn og investorer sope inn flere hundre millioner kroner i løsepenger fra sjørøvervirksomheten utenfor kysten av Somalia.

Men antallet angrep og kapringer stuper. Nå er det snart to år siden forrige gang et større handelsfartøy ble kapret i disse områdene.

Akkurat nå holder piratene ett enslig fartøy, fiskebåten «Naham 3», som sin siste, flytende festning.

Men ifølge de norske spesialsoldatene er faren langt fra over.

- Det tegnet seg raskt et bilde av at nettverkene på land var intakte. De har fremdeles båtene, de har fremdeles utstyret, de har fremdeles våpen og de har fremdeles folk. De bare bruker dem litt annerledes nå når det er dårlig avkastning på piratvirksomheten, sier Gimmingsrud.

Fra pirater til smuglere

- Nå driver de med blant annet smugling av våpen, mennesker og narkotika, salg av falske fiskelisenser og annen kriminell virksomhet, sier han.

Selv om antallet piratangrep stuper, er sjørøvere fortsatt en trussel.

Det mener en av verdens fremste pirateksperter, Stig Jarle Hansen ved Norges miljø- og biovitenskapelige universitet på Ås.

- Hvis man kutter i sikkerhetstiltakene til sjøs i løpet av de neste to-tre årene, vil virksomheten blomstre opp igjen i løpet av kort tid, sier han.

Får ekspert-ros

Hansen roser de norske marinejegerne for å operere tett på kysten.

- Det de har lært i Afghanistan, har de tatt med seg til Somalia. For å forstå hva som skjer, må man være til stede blant lokalbefolkningen. Det er bare trist at ingen har forstått dette og gjort det før norske marinejegere kom til Adenbukta, sier Hansen.

Artikkelen fortsetter under bildet

UNDER PRESS: Den somaliske piraten «Hassan» poserer foran en taiwansk fiskebåt som har blitt skyldt i land i Somalia etter en vellykket kapring for noen år siden. Stadig strengere sikkerhetstiltak på båtene i området har redusert antallet piratangrep kraftig. Foto: AP Photo/Farah Abdi Warsameh

Norges Rederiforbund er enige i at pirater fortsatt utgjør en trussel de flere tusen skipene som passerer gjennom farvannene utenfor Somalia-kysten.

- Effektive tiltak

- Piratene er fortsatt der ute, og de har fortsatt kapasitet, evne og vilje til å utføre angrep. Ser de sårbare skip, vil de forsøke å kapre dem. Fortsatt sitter 50 sjøfolk som gisler i Somalia, sier Haakon Svane, avdelingsdirektør i beredskapssekretariatet i Rederiforbundet.

- De siste to-tre årene har vi for alvor sett effekten av tiltak om bord på skipene, med alt fra væpnede vakter, fysisk sikring og prosedyrer dersom noe skjer. I tillegg har den internasjonale innsatsen fra marinestyrkene i området blitt mer effektiv og bedre koordinert enn før, sier Svane.

- Vi synes det norske bidraget bekjempet piratene på en smart måte. For noen år siden foregikk den internasjonale marineinnsatsen langt til havs. Nordmennene jobbet langt mer etterretningsdrevet, og nærmere land, sier Svane.

Flere forskjeller

Frem til desember i fjor ledet Norge NATOs piratjaktstyrke Operation Ocean Shield. Også i 2009 bidro Norge med fregatt til piratjakten, og i 2011 patruljerte et norsk Orion-fly de piratfylte farvannene.

- Vi så flere forskjeller fra 2009 og frem til nå. Den gang hadde så å si alle båtene i området våpen om bord. Slik var det ikke lenger, nå er det bare de større båtene som har våpen eller vakter. Også de lokale vi snakket med på land opplevde sikkerhetssituasjonen som bedre, sier Gimmingsrud.

PS! Internasjonale avtaler gjør at de norske og internasjonale soldatene i utgangspunktet ikke skal bevege seg inn på land i Somalia. De kan likevel operere inne i Somalias territorialfarvann.

Publisert: 22.04.14 kl. 19:52

Les også

Mer om Forsvaret Krig Somalia Skipsfart